**správa o prerokovaní konsolidovanej 3., 4. a 5. periodickej správy o implementácii dohovoru osn o právach dieťaťa v slovenskej republike**

V dňoch 24. a 25. mája 2016 sa uskutočnilo na pôde Výboru OSN pre práva dieťaťa (CRC) prerokovanie Konsolidovanej 3., 4. a 5. periodickej správy o implementácii Dohovoru OSN o právach dieťaťa v Slovenskej republike. SR, ako zmluvná strana Dohovoru o právach dieťaťa, predložila predmetnú konsolidovanú správu Výboru OSN pre práva dieťaťa v októbri 2013.

Delegáciu Slovenska zloženú zo zástupcov ministerstva práce, sociálnych vecí a rodiny, ministerstva školstva, ministerstva vnútra, ministerstva zdravotníctva, úradu splnomocneca vlády pre rómske komunity a ministerstva zahraničných vecí a európskych záležitostí viedol štátny tajomník ministerstva práce, sociálnych vecí a rodiny SR p. Branislav Ondruš.

CRC je zložený z 18 nezávislých expertov a ich hlavná činnosť je zameraná na monitorovanie dodržiavania ustanovení dohovoru a jeho opčných protokolov v štátoch, ktoré sú jeho zmluvnými stranami, prostredníctvom posudzovania ich národných správ. CRC na základe prerokovania týchto správ predkladá štátu všeobecné pripomienky a odporúčania vo vzťahu k implementácii dohovoru a opčných protokolov.

Pri prerokovaní správy Slovenska výbor vyzdvihol vysokú úroveň podpory ľudských práv na Slovensku a ocenil opatrenia pri zavádzaní legislatívy týkajúcej sa implementácie ustanovení Dohovoru OSN o právach dieťaťa, ako i Opčného protokolu o predaji detí, detskej prostitúcie, detskej pornografie, Opčného protokolu o účasti detí v ozbrojených konfliktoch a Opčného protokolu o procedúre oznamení. Výbor ocenil vedúcu úlohu SR pri príprave a prijímaní Opčného protokolu o procedúre oznámení. CRC vyzdvihol zavádzanie opatrení v SR na ochranu práv detí, viaceré sociálne opatrenia, ako aj vytvorenie úradu komisára pre deti. Zároveň členovia CRC adresovali viaceré otázky na tému činnosti slovenského výboru pre deti a mládež, princípu najlepšieho záujmu dieťaťa, ako aj vzdelávania, násilia na deťoch, zdravotníctva, kriminality, sociálno-právnej ochrany detí a spravodlivosti. Široká diskusia bola venovaná rómskej komunite a marginalizovaným a sociálne znevýhodneným osobám v kontexte prejavov netolerancie, diskriminácie a možnej segregácie. Rozsiahla debata bola zameraná aj na tému rodiny, jej podpory a rodičovstva.

SR informovala o spolupráci a partnerskom dialógu medzi verejnou správou, občianskym a akademickým sektorom pri ochrane práv dieťaťa na Slovensku. Delegácia SR tiež vyzdvihla účasť občianskej spoločnosti na vzdelávaní, výchove i zdravotnej starostlivosti o deti.

Slovenská republika vyjadrila pripravenosť dôkladne vyhodnotiť odporúčania výboru a prijať ďalšie opatrenia na posilnenie implementácie Dohovoru o právach dieťaťa a jeho troch opčných protokolov.

Vypracovali: Mária Hanusová, OĽPR

Schválil: M. Kollár, R OĽPR

13.6.2016